**Obavijest o uvođenju novog modula sustava e-Trošarine za upravljanje inozemnim duhanskim markicama**

Obavještavamo gospodarstvenike i obveznike koji podnose obrasce za inozemne duhanske markice o uvođenju novog aplikativnog rješenja za upravljanje inozemnim duhanskim markicama u okviru sustava e-Trošarine, podsustava Trošarinsko oporezivanje duhanskih prerađevina.

**Novi modul „Duhanske inozemne markice“** namijenjen je obradi obrazaca koje gospodarstvenici elektronički podnose ako se duhanske prerađevine proizvedene u RH i namijenjene otpremi u sustavu odgode plaćanja trošarine u drugu državu članicu EU i/ili za izvoz označavaju markicama drugih država članica EU ili markicama trećih država ili se označavaju oznakom koju zahtijeva država uvoznica ili druga država članica, odnosno bez oznake.

Za novi modul „Duhanske inozemne markice (markice drugih država članica i markice trećih država) podnose se obrasci:

ZI-IM (Zahtjev za preuzimanje duhanskih markica/markica drugih država članica/markica trećih država radi otpreme u drugu državu članicu/treću državu ili treći teritorij/putnicima u zračnim lukama), DUM-IM (Dnevni utrošak duhanskih markica/ markica drugih država članica/markica trećih država radi otpreme u drugu državu članicu/treću državu ili treći teritorij/putnicima u zračnim lukama prema zahtjevu za preuzimanje markica), DO-IM (Podaci o količinama duhanskih prerađevina otpremljenim iz trošarinskog skladišta u drugu državu članicu/treću državu ili treći teritorij/putnicima u zračnim lukama).

Sustav e-Trošarine osigurat će gospodarstveniku **elektroničko podnošenje** obrazaca za inozemne duhanske markice **na tri načina**:

* Web aplikacija e-Trošarine; ručni unos podataka obrazaca preko aplikativnog sučelja koristeći modul: „Duhanske inozemne markice (markice drugih država članica i markice trećih država)“
* Prijenos XML poruka iz vlastitih sustava izgrađenih sukladno tehničkim specifikacijama Carinske uprave
* Korištenjem aplikacije G2B klijent

Gospodarstvenici mogu **testirati** elektroničko podnošenje navedenih obrazaca i zaprimanje povratnih poruka s aplikacijom Duhanske inozemne markice **od 11. travnja 2017. godine**.

Tehnička specifikacija za izradu aplikacija gospodarstvenika kompatibilnih aplikaciji Duhanske inozemne markice, objavljena je na web stranici Carinske uprave pod cjelinom e-Carina; e-Trošarine, mapa Tehničke specifikacije (25.11.2016.).

**Od 26. travnja 2017**. godine aplikacija Duhanske inozemne markice bit će postavljena na produkcijsku okolinu spremna za **stvarni rad.**

**Obveznost primjene** elektroničkog podnošenja obrazaca za inozemne duhanske markice određuje se s datumom produkcije aplikacije Duhanske inozemne markice.

Proces rukovanja obrascima za inozemne duhanske markice koji su podneseni prije **26. travnja 2017**. godine i inozemne duhanske markice koje su smještene u pomoćni trezor prije navedenog datuma, provodit će se kroz web aplikaciju e-Trošarine, modul „Duhanske markice inozemne-privremeno rješenje“, do trenutka iskorištenja markica.